**Evoluția pieței berii în 2016 și rolul educației în formarea maeștrilor berari**

Un eveniment găzduit de Facultatea de Știința și Ingineria Alimentelor, din cadrul

Universității Dunărea de Jos din Galați

**Galați, 23 mai, 2017** – Asociația Berarii României a anunțat principalele rezultate ale pieței berii în 2016, în cadrul unui eveniment ce a avut loc marți, 23 mai, la Facultatea de Știința și Ingineria Alimentelor, din cadrul Universității “Dunărea de Jos” din Galați, subliniind totodată rolul pe care instituția academică îl are în formarea tinerelor generații de maeștri berari.

Potrivit datelor furnizate de către Asociația Berarii României, volumul pieţei berii în 2016 s-a menținut la 15,8[[1]](#footnote-1) milioane hl, nivel atins și în 2015, în timp ce consumul pe cap de locuitor s-a situat la nivelul anului precedent, de 80 l.

*“Având un caracter profund național, definit de o pondere de peste 97% a producției locale de bere în consumul intern și 70% ingrediente provenite din agricultura României, sectorul berii continuă să fie un stimul economic important la nivelul întregii țări. Datorită contextului fiscal stabil din 2016, piața berii a putut evolua în mod natural, având în continuare un efect economic pozitiv prin: valoarea adăugată generată în cadrul tuturor activităților conexe, importante contribuții la bugetul de stat sub formă de taxe și impozite și prin crearea, în mod direct și indirect, a 85.000 locuri de munc*ă *la nivel național”,*  a declarat Julia Leferman, Director general Asociația Berarii României.

**Iată principalele date legate de evoluția pieței berii în 2016:**

* **Investiții**: eforturile investiționale ale membrilor Asociației au fost constante de-a lungul timpului. În 2016, nivelul total al investiției s-a ridicat la 69,7 milioane euro, în creștere cu 14.2 milioane euro față de 2015. Până în prezent, investițiile cumulate realizate de membrii Asociației de la intrarea acestora pe piață au atins un total de 1,4 miliarde Euro.
* **Exporturi**: au înregistrat o ușoară scădere, de 0,08 milioane hl față de anul anterior, atingând un total de 0,42 milioane hl.
* **Importuri**: piața berii din România continuă să își păstreze caracterul profund național, ponderea producției locale rămânând la peste 97% din consumul intern.
* **Tipuri de ambalaj:** preferințele consumatorilor pentru tipurile de ambalaj al berii au avut doar mici variații în 2016 față de anul precedent. Berea îmbuteliată la sticlă a înregistrat cea mai mare variație în rândul preferințelor consumatorilor, cu o creștere de aproximativ 3 puncte procentuale, de la 24,8% în 2015, la 27,68% în 2016. Deși a înregistrat o scădere cu aproximativ 2 puncte procentuale, de la 53,4% în 2015, la 51,6% anul trecut, ambalajul de tip PET a continuat să dețină și în 2016 cea mai mare pondere pe piață. Doza a înregistrat doar o ușoară scădere, de 1 punct procentual, de la 18,1% la 17,1%, iar draughtul s-a menținut aproximativ la același nivel, variind doar de la 3,7% în 2015, la 3,65% anul trecut.

În cadrul aceluiași eveniment, Julia Leferman a subliniat importanța educației în formarea viitoarelor generații de maeștri berari.

“Caracterul național al producției de bere din România este întărit și de faptul că formarea a numeroase generații de maeștri berari are loc chiar aici, la Universitatea “Dunărea de Jos”, din Galați. Dăruirea pe care o au cadrele didactice pentru această meserie s-a transmis absolvenților care au reușit să realizeze reale performanțe în domeniul pe care și l-au ales. Profesionalismul specialiștilor care au deprins arta fabricării berii la Facultatea de Știința și Ingineria Alimentelor, s-a transformat în timp în produse de excepție, iubite de români, fapt ce nu ar fi fost posibil fără implicarea permanentă și înaltul standard al profesorilor de aici”, a adăugat aceasta.

“*Universitatea “Dunărea de Jos” din Galați este kilometrul zero al științei fabricării berii la noi în țară, locul în care se formează nu doar generații de maeștri berari, dar se și naște pasiunea pentru această frumoasă meserie. Pe băncile Facultății de Știința și Ingineria Alimentelor se formează an de an specialiști într-un domeniu de activitate care oferă românilor nu doar o băutură extrem de apreciată, dar care reușește să și mențină standardul excelenței – de la profesioniștii în domeniu instruiți aici, la produsul în sine”, a* spus Camelia Vizireanu, Decan al Facultății de Știința și Ingineria Alimentelor, din cadrul Universității “Dunărea de Jos” din Galați.

**Despre Asociația Berarii României**

Asociația Berarii României reprezintă un veritabil simbol al sectorului berii de la noi din țară. În cei treisprezece ani de existență, Asociația Berarii României s-a impus atât la nivel local, cât şi internaţional, ca o voce comună a membrilor săi, reușind să transmită mediului de afaceri, consumatorilor și instituţiilor statului, valorile care îi guvernează deopotrivă.

Membrii săi actuali sunt importanți producători de bere din România: BERGENBIER SA, HEINEKEN România, UNITED ROMANIAN BREWERIES BEREPROD, URSUS BREWERIES și MARTENS, alături de microberăria CLINICA DE BERE. Împreună, cei șase producători furnizează peste 80% din cantitatea de bere consumată în România. Totodată, din Asociație fac parte și reprezentanți ai producătorilor de materii prime: SOUFFLET MALT ROMANIA și ASOCIAȚIA PRODUCĂTORILOR DE HAMEI.

Cele douăsprezece fabrici de bere, dintre care două microberării, aparținând membrilor Asociației sunt situate în Ploieşti, Constanța, Craiova, Miercurea Ciuc, Târgu-Mureş, Pan­telimon, Timişoara, Buzău, Braşov și Galați, iar cele două microberării sunt situate în Cluj-Napoca și Timișoara.

Începând cu anul 2008 Asociația Berarii României a devenit parte a marii familii a producătorilor de bere europeni, reprezentați prin organizația Berarii Europei, fondată în 1958, la Bruxelles. Membrii actuali sunt asociațiile naționale ale berarilor din statelor UE, alături de Norvegia, Elveția și Turcia. Organizaţia reprezintă interesele a peste 6.500 de producători de bere din Europa în faţa diferitelorinstituţii şi organizaţii internaţionale. Mai mult, Berarii Europei reprezintă şi apără interesele a 2,3 milioane de oameni care au locuri de muncă datorită producţiei şi vânzării berii.

**Despre Facultatea de Știința și Ingineria Alimentelor**

Facultatea de Ştiinţa şi Ingineria Alimentelor are 69 de ani de tradiţie, fiind cea mai veche facultate de industrie alimentară din România şi desfășoară programe educaţionale şi de cercetare de top la nivel naţional. Facultatea oferă studenţilor, masteranzilor şi doctoranzilor o infrastructură modernă pentru cercetare fundamentală şi aplicată, care permite consolidarea educaţiei lor şi le dezvoltă spiritul inovativ.

**Asociația Berarii României**

Raluca Niculae - PR Manager  
Mobil: 0723 54 57 36  
E-mail: raluca.niculae@berariiromaniei.ro

1. *Sursele datelor de piață: Deloitte Romania, Asociația Berarii României, Institutul Național de Statistică* [↑](#footnote-ref-1)